পূর্ব বাংলার স্বায়ত্তশাসনের ম্যান্ডেট লাভের আহ্বান জানিয়ে ছয় দফা নিয়ে বঙ্গবন্ধু নির্বাচনে অবতীর্ণ হয়েছেন। গোটা বাঙ্গালি জাতি ঐক্যবদ্ধ হয়েছে তাঁর ডাকে। নিরঙ্কুুশ বিজয় অর্জিত হয়েছে নির্বাচনে। পাকিস্তান সেনাবাহিনীতে চাকুরীরত তাহেরের চেতনা ও কর্মে গুরুত্বপূর্ণ পরিবর্তন ঘটেছে এ সময়ে। মেজর আনোয়ার-এর পুস্তকে ১৯৬৭ সালে মেজর তাহেরের মনোভাব আমরা জেনেছি। আরও একটি ঘটনার কথা বলি। একই বছর আমি ঢাকা বিশ্ববিদ্যায়ের প্রাণরসায়ন বিভাগে ভর্তি হয়েছি। সে বছরই শীতে পূর্ববাংলাকে স্বাধীন করতে সশস্ত্র যুদ্ধের প্রস্তুতি নিতে সিরাজ সিকদারের নেতৃত্বে আমরা প্রায় ১৫ জন লেখাপড়া ছেড়ে দিয়ে টেকনাফ অঞ্চলে ঘাঁটি এলাকা গড়ে তোলার জন্য গমন করি। আমাদের আরও উদ্দেশ্য ছিল বার্মায় সশস্ত্র বিপ্লবে রত কমিউনিস্ট পার্টির সাথে যোগাযোগ স্থাপন করা। আমরা তা করতে সক্ষম হয়েছিলাম। তারপরও আমাদের বিপ্লবী উদ্যোগ শেষ পর্যন্ত সফল হয়নি। বেশ কয়েক মাস পর আমরা ঢাকায় প্রত্যাবর্তন করি। ১৯৬৭ সালে আমাদের এই বিপ্লবী তৎপরতা গ্রহণকালে তাহের ছিলেন পশ্চিম পাকিস্তানে। ১৯৬৮ সালে তিনি পূর্ব পাকিস্তানে ফিরে এসে চট্রগ্রাম সেনানিবাসে দ্বিতীয় কমান্ডো ব্যাটালিয়নে যোগ দেন। পরিবারের কাউকে না জানিয়ে লেখাপড়া ছেড়ে দিয়ে এভাবে স্বাধীনতা যুদ্ধের কাজে নেমে পড়াকে তাহের ভাই দোষের বলে তো মনেই করেন নি বরং পরবর্তী উদ্যোগে তাঁকে যেন আমরা যুক্ত রাখি সে পরামর্শ দিয়েছেন। তাঁর কারণও ছিল। ছুটিতে যখনই তিনি বাড়িতে আসতেন, তখন আমাদের ভাই-বোনদের শিক্ষা দিতেন প্যারা কমান্ডো পিটি ও অপ্রচলিত যুদ্ধ কৌশল। কলেজে পড়বার সময় আমাকে পড়তে দিয়েছেন কমিউনিস্ট মেনিফেস্টো এবং মাও সেতুং-এর সামরিক রচনাবলী।